Dag van Verootmoediging - Wikipedia
Jode biddend in die sinagoge op Jom Kippoer, deur Maurycy Gottlieb, 1878
Die Dag van Verootmoediging, of Jom Kippoer (יוֹם כִּפּוּר, of יום הכיפורים), is een van die heiligste dae in Judaisme. Die sentrale temas daarvan is verootmoediging en berou. Hierdie dag word tradisioneel gedenk as 'n heilige dag binne 'n 25-uur periode van vasting en diepgaande gebed, deur dikwels die hele dag in sinagogedienste deur te bring. Jom Kippoer voltooi die jaarlikse kringloop wat in Judaisme bekend staan as die Hoë Feesdae (of soms "die Dae van Ontsag"). Van seuns onder die ouderdom van 13, en meisies onder 12, word nie verwag om van dagbreek tot sononder te vas nie.
Jom Kippoer is die tiende dag van die maand Tisjrie. Volgens tradisie sou God elke persoon se lot vir die komende jaar op nuwejaarsdag, d.w.s. Rosj Hasjana, in 'n boek skryf, die Boek van Lewe, en wag op Jom Kippoer om die oordeel te "verseël". Tydens die Dae van Ontsag, streef 'n gelowige na genoegdoening vir sy of haar lewenswandel en soek vergifnis vir oortredings teen God (bein adam leMakom) en oortredings teen medemense (bein adam legawero). Die aand en dag van Jom Kippoer word opsygesit vir publieke en private pleidooie en skuldbekentenisse (Widoei). Met die afloop van Jom Kippoer, beskou die gelowige hom- of haarself as deur God vergewe.
Die Jom Kippoer-gebedsdiens omvat verskeie unieke aspekte. Een daarvan is die spesifieke getal gebedsdienste. Anders as gewone dae, waarop daar drie gebedsdienste is (Ma'ariv, die aandgebed; Sjagarit, die oggendgebed; en Mienga, die namiddaggebed), of 'n Sabbat of Jom Tov, wat vier gebedsdienste het (Ma'ariv; Sjagarit; Moesaf, die bykomende gebed; en Mienga), het Jom Kippoer vyf gebedsdienste (Ma'ariv; Sjagarit; Moesaf; Mienga; en Ne'ilah, die afsluitingsgebed). Die gebedsdienste sluit ook 'n publieke bekentenis van sondes (Widoei) in, en 'n unieke gebed gewy aan die spesiale Jom Kippoer awodah (diens) van die Kohen Gadol in die Heilige Tempel in Jerusalem.
As 'n kultuurhoogtepunt onder die Joodse feesdae, word Jom Kippoer gedenk deur baie sekulêre Jode wat miskien nie ander feesdae sal eerbiedig nie. Baie sekulêre Jode besoek sinagoges op Jom Kippoer — vir baie sekulêre Jode is die Hoë Feesdae die enigste jaargetye waartydens 'n sinagoge besoek sal word,— wat 'n sameloop van sinagogebywoning meebring, en byna vier-vyfdes sal vas.
↑ Cohen‏, S.M., Eisen, A.M.‏: The Jew within: self, family, and community in America, bladsy 169. Indiana University Press, ‏2000. "Vir volkome onbetrokke Jode ... is die kwessie van sinagogebesoeke selde tersaaklik. Hulle sal selde ooit aan die saak oorweging skenk, buiten op Rosj Hasjanha en Jom Kippoer, of vir bywoning van 'n bar of bat mitzwah." Sien ook Samuel C. Heilman, Synagogue Life, 1976.
↑ "ynet חדשות היום – סקר ynet-גשר: 63 אחוזים עומדים לצום ביום כיפור". Ynet. 20 Junie 1995. Besoek op 25 Maart 2011.